นายกรัฐมนตรี ชวนคนสวดมนต์ข้ามปี และขอให้ส่งเสริมคนไทยรักการอ่านหนังสือ ลดการอ่านข้อมูลในโซเชียลเพียงอย่างเดียว
ก่อนการประชุมคณะรักษาความสงบแห่งชาติ หรือ คสช.และประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ  ได้เยี่ยมชมบูธกิจกรรมของกระทรวงวัฒนธรรม โดยมีนายวีระ โรจน์พจนรัตน์  รัฐมนตรีว่าการกระทรวงวัฒนธรรม นำคณะผู้บริหารเข้าพบนายกรัฐมนตรีเพื่อประชาสัมพันธ์   กิจกรรม “สวดมนต์ข้ามปี ถวายเป็นพระราชกุศล เสริมสิริมงคลทั่วโลก” ระหว่างวันที่ 29 ธันวาคม 2561 ถึงวันที่ 1 มกราคม 2562 โดยจะร่วมกับวัดทั่วประเทศจัดสถานที่เหมาะสมสำหรับการสวดมนต์ พร้อมจะมีการอัญเชิญพระบรมสารีริกธาตุพระพุทธรูปสำคัญจาก 13 ประเทศประดิษฐานให้คนไทยสักการะ  ณ มณฑลพิธีท้องสนามหลวง ระหว่างวันที่ 29 ธันวาคม 2561 ถึงวันที่ 1 มกราคม 2562 จากนั้นจะอัญเชิญไปประดิษฐานให้ประชาชนได้สักการะ ณ พิพิธภัณฑสถานแห่งชาติ พระนคร จนถึงวันที่ 15 มกราคม 2562   และ กิจกรรม "ไหว้พระ 10 วัด สืบสิริสวัสดิ์ 10 รัชกาล ที่เกี่ยวเนื่องกับพระมหากษัตริย์แห่งราชวงศ์จักรีระหว่างวันที่ 30 ธันวาคม 2561 ถึงวันที่ 1 มกราคม 2562 สุดท้ายนายกรัฐมนตรี ได้เยี่ยมชมบูธโครงการอ่าน สร้างชาติซื้อหนังสือลดหย่อนภาษีได้ ซึ่งนายกรัฐมนตรี ขอให้ช่วยกันสนับสนุนการอ่านหนังสือ  พร้อมขอให้หาหนังสือที่ดีแนะนำประชาชนเพื่อทำให้ธุรกิจหนังสืออยู่ได้ สนับสนุนการอ่านให้มากขึ้น
 


 จากนั้น นายกรัฐมนตรีได้ ร่วมชมกิจกรรมประชาสัมพันธ์โครงการ“ROAD SHOW” เทศกาลข้าวไทย 2561 (THAI RICEFESTIVAL 2018 ) โดยนายกรัฐมนตรีได้ทดลองตำข้าว เพื่อใช้ทำชาข้าวเปลือก ก่อนชิมชาและข้าวเม่าโบราณ พร้อมแนะนำให้หานวัตกรรมใหม่มาใช้ ยกระดับราคาสินค้าเสริมด้วยการจำหน่ายผ่านออนไลน์
 


 ขณะที่นายสุวิทย์ เมษินทรีย์ รัฐมนตรีว่าการกระทรวงวิทยาศาสตร์และเทคโนโลยี ได้พานายกรัฐมนตรี เยี่ยมชมการแสดงผลงานจากผู้ประกอบการสตาร์ทอัพสาย Deep Tech ด้านสุขภาพและการแพทย์   โดยนายกรัฐมนตรีได้สวมแว่น 3 สามมิติและบังคับหุ่นยนต์ถือกล้องผ่าตัด รุ่นที่ 2  จากนั้นได้เดินเยี่ยมชมเครื่องลดอุณหภูมิอากาศด้วยเทคนิคการระเหยน้ำเย็นเป็นเครื่องปรับอากาศด้วยลมเย็น  นายกรัฐมนตรีย้ำว่าการใช้นวัตกรรมจะเป็นส่วนช่วยสำคัญในการพัฒนาผลิตภัณฑ์และการให้บริการต่างๆ